B4-0997, 1011, 1031, 1041, 1048 ja 1075/96

Päätöslauselma Indonesian ihmisoikeustilanteesta

Euroopan parlamentti, joka

- palauttaa mieliin aikaisemmat päätöslauselmansa Indonesiasta,

A. ottaa huomioon, että Indonesian viranomaiset ovat käynnistäneet tehoiskun rauhanomaisia demokratialiikkeen jäseniä vastaan, jonka seurauksena poliisi on pidättänyt ja kuulustellut liikkeen aktiivijäseniä suurin joukoin herättäen pelkoa kyseisten aktivistien joukossa ja pakottaen satoja heistä piiloutumaan,

B. on erittäin huolissaan Indonesian demokratiapuolueen (PDI) päämajan väkivaltaisesta valtauksesta, jonka asevoimat ja puolisotilaalliset joukot suorittivat 27. heinäkuuta 1996,

C. ottaa huomioon Indonesian kansallisen ihmisoikeuskomission alustavan kertomuksen heinäkuun 27. päivän tapahtumista, jossa mainitaan 5 kuolemantapausta, 149 loukkaantunutta ja 74 kadonnutta henkilöä,

D. ottaa huomioon ilmaisuvapauden lisärajoitukset, erityisesti lehdistön vapauden rajoittamisen ja edellä mainituista tapahtumista raportoimaan pyrkineiden toimittajien huonon kohtelun, ja ottaa huomioon, että hallitus kieltää yhä ilmaisun- ja kokoontumisvapauden,

E. panee merkille, että Indonesian hallitus ei ole vielä ratifioinut kansainvälistä yleissopimusta kansalaisoikeuksista ja poliittisista oikeuksista eikä kidutuksen ja muun julman, epäinhimillisen tai halventavan kohtelun tai rangaistuksen vastaista yleissopimusta,

1. Tuomitsee sotavoimien ja puolisotilaallisten joukkojen suorittaman PDI:n rakennuksen valtauksen sekä 27. heinäkuuta 1996 tapahtuneet kuolemantapaukset ja loukkaantumiset ja tätä seuranneen demokratialiikkeen jäsenten pidätysaallon;

2. Vahvistaa tukevansa Indonesian demokratialiikkeen tavoitteita sen taistellessa oikeudenmukaisen, demokraattisen ja moniarvoisen yhteiskunnan puolesta;

3. Vaatii, että kaikki poliittisen kantansa rauhanomaisen ilmaisemisen takia pidätetyt henkilöt, erityisesti työväenliike SBSI Workers' Unionin johtaja Mucktar Pakpathan, vapautetaan viipymättä ja ehdoitta, ja että kaikki poliittiset vangit, mukaan lukien Itä-Timorista ja Irian Jayalta peräisin olevat vangit, vapautetaan;

4. Vaatii Indonesian viranomaisia keskeyttämään syytetoimet Indonesian demokraattisen puolueen puheenjohtajaa Megawati Sukarnoputria vastaan;

5. Pyytää, että ilman oikeudenkäyntiä tai pikaoikeudenkäynnin seurauksena toimeenpannuista taikka mielivaltaisista teloituksista vastaavalle YK:n erityisedustajalle annettaisiin tehtäväksi selvittää heinäkuun 27. päivän tapahtumat ja yhä kateissa olevien henkilöiden olinpaikka;

6. Vetoaa sen puolesta, että ilmaisuvapauden rajoitukset ja toimittajien huono kohtelu sen johdosta, että he ovat raportoineet kyseisistä tapahtumista, lopetetaan viipymättä;

7. Toistaa pyyntönsä, että Euroopan unionin jäsenvaltiot keskeyttäisivät kaiken sotilaallisen tuen ja asekaupan Indonesiaan;

8. Vetoaa komissioon, jotta tämä säilyttäisi ASEAN-maiden kanssa solmittavien taloussuhteiden edellytyksenä ihmisoikeuksien kunnioittamisen ja pysyisi kannassaan, jonka mukaan näitä kahta kysymystä ei voida käsitellä erikseen;

9. Kehottaa painokkaasti Indonesian viranomaisia lopettamaan rauhanomaisten arvostelijoiden ja aktivistien oikeuksien loukkaamisen ja takaamaan kaikille henkilöille, riippumattomat toimittajat mukaan lukien, oikeuden ilmaisun- ja yhdistymisvapauteen, sellaisina kuin ne on määritelty kansainvälisessä ihmisoikeuksia koskevassa yleismaailmallisessa julistuksessa;

10. Kehottaa puhemiestään välittämään tämän päätöslauselman neuvostolle, komissiolle, Indonesian hallitukselle, Yhdistyneiden kansakuntien pääsihteerille ja YK:n ihmisoikeusasiain päävaltuutetulle.